b"\n_START_ARTICLE_\nFloyd Landis\n_START_SECTION_\nBiografia\n_START_PARAGRAPH_\nNascut a Farmersville (Pennsilv\xc3\xa0nia), els inicis de Landis no destacaren especialment abans del seu pas a l'equip US Postal, aconseguint nom\xc3\xa9s algun triomf en voltes menors, tot i una tercera i una quarta posici\xc3\xb3 en el Tour de l'Avenir en les edicions de 1999 i 2000, respectivament._NEWLINE_Durant el 2002, en el seu primer any a les files de l'equip nord-americ\xc3\xa0, Landis obt\xc3\xa9 un segon lloc a la Dauphin\xc3\xa9 Lib\xc3\xa9r\xc3\xa9 i un tercer en la Tirrena-Adri\xc3\xa0tica. Aquest mateix any corre per primera vegada el Tour de Fran\xc3\xa7a com a gregari de Lance Armstrong, tasca habitual durant la milit\xc3\xa0ncia a l'equip US Postal. El 2004, aconsegueix v\xc3\xa8ncer a Portugal la Volta a l'Algarve, a m\xc3\xa9s de guanyar-ne una de les etapes._NEWLINE_El 2005, fitxa per l'equip su\xc3\xads Phonak i aconsegueix el seu millor resultat en una gran volta en acabar nov\xc3\xa8 al Tour de Fran\xc3\xa7a._NEWLINE_El seu millor any esportiu fins al moment ha estat el 2006, en el qual guany\xc3\xa0 la Par\xc3\xads-Ni\xc3\xa7a, a m\xc3\xa9s de dues altres competicions als Estats Units, la Volta a Calif\xc3\xb2rnia i la Volta a Ge\xc3\xb2rgia._NEWLINE_Durant el Tour de Fran\xc3\xa7a de 2006, va dur el mallot groc en dues etapes, i va guanyar la classificaci\xc3\xb3 general despr\xc3\xa9s d'una espectacular fuga de 130 quil\xc3\xb2metres a l'etapa que acabava a Morzine i d'una contrarellotge en la qual super\xc3\xa0 al fins aleshores mallot groc, el gallec \xc3\x93scar Pereiro. En finalitzar la prova, Landis va anunciar que despr\xc3\xa9s del Tour hauria de fer-se implantar una pr\xc3\xb2tesi de maluc per a intentar solucionar una necrosi que afectava aquesta part de son cos._NEWLINE_El 27 de juliol de 2006, el seu equip, el Phonak, confirmava que havia donat positiu en un control antid\xc3\xb2ping per testosterona en l'etapa que acabava a Morzine, i on Landis va recuperar m\xc3\xa9s de sis minuts a \xc3\x93scar Pereiro._NEWLINE_El 20 de setembre de 2007 Floyd Landis \xc3\xa9s declarat culpable del positiu del Tour 2006, per la qual cosa el t\xc3\xadtol de campi\xc3\xb3 va recaure en \xc3\x93scar Pereiro."